श्वेता त्रिपाठी बोलीं- ‘मसान’, ‘मिर्जापुर’ के बाद ऑडियंस को हंसाना चाहती थी, इसलिए चुनी ‘कंजूस मक्खीचूस’
Bollywood Actress Shweta Tripathi Exclusive Interview With Dainik Bhaskar. एक्ट्रेस श्वेता त्रिपाठी शर्मा की फिल्म ‘कंजूस मक्खीचूस’ बॉक्स-ऑफिस पर रिलीज हुई। इस फिल्म में श्वेता ने हाउसवाइफ का रोल निभाया था। ये फिल्म गुजराती नाटक ‘सजन रे झूठ मत बोलो’ पर बेस्ड है। दैनिक
हाल ही में एक्ट्रेस श्वेता त्रिपाठी शर्मा की फिल्म ‘कंजूस मक्खीचूस’ बॉक्स-ऑफिस पर रिलीज हुई। इस फिल्म में श्वेता ने हाउस वाइफ का रोल निभाया था। ये फिल्म गुजराती नाटक ‘सजन रे झूठ मत बोलो’ पर बेस्ड है।
दैनिक भास्कर से हुई खास बातचीत में श्वेता त्रिपाठी ने डायरेक्टर विपुल मेहता और को-स्टार कुणाल खेमू से जुड़े किस्से शेयर किए। श्वेता ने ‘मिर्जापुर’ सीरीज पर भी बात की। इस सीरीज में उन्होंने गोलू गुप्ता का किरदार निभाया था।
सवाल- ‘कंजूस मक्खीचूस’ फिल्म क्यों चुनी ? इस फिल्म के बारे में कुछ बताईये। 
जवाब - इस बार ऑडियंस को हंसाना चाहती थी इसलिए ‘कंजूस मक्खीचूस’ चुनी। मैं अपनी ऑडियंस को हमेशा सरप्राइज देना चाहती हूं। लेकिन, मैं उन्हें तभी सरप्राइज कर पाऊंगी, जब अलग-अलग चीजें ट्राई करूंगी। इसलिए मैंने कंजूस मक्खीचूस’ की स्क्रिप्ट चुनी। स्क्रिप्ट सुनकर लगा कि ये हाई ड्रामा वाली फिल्म है। इसके अलावा जब मैंने सुना कि फिल्म में कुणाल खेमू, पीयूष मिश्रा, अल्का अमीन जैसे एक्टर भी हैं, तब फिल्म को लेकर मेरी दिलचस्पी और भी बढ़ गई।
सच कहूं तो इन सबके साथ काम करके बहुत कुछ सीखने को मिला, जबकि सेट पर पहले दिन मैं इसी सोच में पड़ गई थी कि अरे भगवान! ये मुझसे कैसे हो पाएगा। लेकिन एक बार जब सुर पकड़ लिया, कैरेक्टर के बारे में गहराई से समझ में आया, तब तो इसे निभाने में बहुत मजा आया।
फिल्म में मैंने एक हाउस वाइफ का कैरेक्टर प्ले किया है। इसमें मेरा एक छोटा-सा प्यारा बच्चा भी है। उसे खुश रहना पसंद है। मुझे भी निजी जीवन में खुश रहना बेहद पसंद है। ‘मसान’, ‘मिर्जापुर’ में रुला चुकी हूं, मुझे लगा कि इस बार अपनी ऑडियंस को हंसाऊं।
सवाल- इस बार भी आपने न्यू कमर डायरेक्टर के साथ काम किया। इसे संयोग कहेंगी या रणनीति?
जवाब - नए डायरेक्टर के काम में प्योरिटी होती है, इस चक्कर में मुझमें भी वैसा भी जोश बना रहता है..जाहिर है, ये प्लान करके नहीं किया है। अभी मम्मी-पापा से भी इसी बात पर चर्चा कर रही थी। दरअसल, नए डायरेक्टर में एक अलग ही जोश-खरोश होता है। जैसे पहला प्यार सबके लिए स्पेशल होता है उसी तरह न्यू डायरेक्टर के लिए अपने पहले प्रोजेक्ट के लिए प्यार और उत्साह बहुत स्पेशल होता है।
नए डायरेक्टर में एक प्योरिटी होती है। उन्हें कुछ बनाना होता है, तब बड़े प्योरिटी के साथ बनाते हैं। उनके चक्कर में हम भी प्योर बने रहते हैं, इसलिए नए डायरेक्टर के साथ काम करना अच्छा लगता है। उनके प्रोजेक्ट का हिस्सा होती हूं, तब उसी जोश-खरोश के साथ काम करके खुशी होती है। कुणाल और अल्का ने थिएटर भी किया है, ऐसे में बात सोने पर सुहागा वाली हो जाती है।
सवाल- कुणाल खेमू के साथ काम करने का एक्पीरियंस कैसा रहा?
जवाब- कुणाल बहुत इंटेलिजेंट और पॉजिटिव इंसान हैं..पहले तो उनके बारे में इतना ज्यादा पता नहीं था, लेकिन उनके साथ काम करने पर पता चला कि वो बहुत इंटेलिजेंट इंसान हैं। बहुत ही बढ़िया स्टोरी टेलर हैं। हम जब किसी मंझे हुए एक्टर के साथ काम करते हैं, तब वह पर्दे पर तो दिखता ही है, साथ ही मंझे हुए एक्टर के साथ काम करने से ऑफ स्क्रीन आपकी बहुत ग्रोथ होती है।
क्योंकि आप एक-दूसरे से बहुत कुछ सीख सकते हैं। कुणाल के साथ सीखने के साथ-साथ हंसने-हंसाने का भी मौका। उनकी वजह से सेट पर हैप्पी मूड में रहती थी। उनसे इंस्पायर होकर पूरे डेडिकेशन के साथ काम किया। इतना ही नहीं, उनसे इंस्पायर होकर लखनऊ में शूट के दौरान पूरी तरह से वैजिटेरियन हो गई थी।
अब धीरे-धीरे उनकी तरह वैजिटेरियन होना चाहती हूं, इसका भी असर पड़ता है। दिन में कितना भी शूट होता था, पर वे वर्क आउट जरूर करते थे। उनके चक्कर में सप्ताह में तीन-चार मैं भी ‍वर्कआउट कर लेती थी। कुणाल का पॉजिटिव असर मुझ पर बहुत पड़ा है।
सवाल- आप अब भी वेब सीरीज ‘मिर्जापुर’ को लेकर चर्चा में रहती हैं। इसके अगले सीजन के बारे में कुछ बता सकती हैं?
जवाब- ‘गोलू गुप्ता’ का कैरेक्टर प्ले करना बहुत मुश्किल है, इसे शूट करने में जान निकल जाती है..इसकी शूटिंग पूरी तरह कंप्लीट हो चुकी है। बतौर एक्टर इसे शूट करने में बहुत मजा आया। अली फजल, विजय वर्मा आदि यंग एक्टर सामने होते थे, तब बहुत एनर्जी मिलती थी। अली को बहुत टाइम से जानती हूं। दोनों बहुत बेहतरीन कलाकार हैं। गोलू का कैरेक्टर मुझे बहुत प्यारा लगता है। यह सबसे कठिन कैरेक्टर है।
इसे शूट करने में जान निकल जाती है, पर ये करैक्टर सैटिसफाई भी करता है, यही वजह है कि इसे शूट करने में बहुत मजा आता है। ये सीजन कब रिलीज होगा ये मैं भी डायरेक्टर से पूछती रहती हूं।
अभी डायरेक्टर से मैसेज पर बात हुई थी। जल्द ही इसका पोस्टर शूट होने वाला है।
मुझे उम्मीद है कि ये सीरीज सितंबर तक रिलीज हो जाएगी लेकिन अभी कुछ कंर्फम नहीं है और लोग धीरे-धीरे पुश करते रहते हैं। लेकिन ज्यादा पुश न करें, क्योंकि मैं भी मिर्जापुर की बहुत बड़ी फैन हूं। यह जितना खतरनाक शो है, इसमें काम करने वाले उतने ही प्यारे लोग हैं और उतने ही प्यार से यह बनता है। इसे शूट करने में हालत टाइट हो जाती है।
सवाल- इस बार ‘मिर्जापुर’ की शूटिंग नए लोकेशन पर हुई है या पुरानी जगहों पर ही शूट किया गया है?
जवाब- इस बार ‘मिर्जापुर’ की शूटिंग मुंबई, लखनऊ और बनारस में की गई है। बनारस तो मेरा दूसरा घर ही बन चुका है। मुझे लगता है कि बनारस से मेरा कोई तो कनेक्शन है, क्योंकि ‘मसान’ के साथ शुरुआत हुई। उसके बार ‘मिर्जापुर’ और ‘स्क्रिप लाइव’ भी वहीं शूट किया। मेरा आने वाला अगला प्रोजेक्ट भी बनारस में शूट होगा। मैं बनारस की तरह मुंह करके हाथ जोड़कर कह रही हूं कि बनारस से मुझे प्यार है। गुरू और टीचर की तरह इस शहर ने मुझे बहुत कुछ दिया है।
बनारस ने मुझे बड़े प्यारे-प्यारे किरदार दिए हैं, इसलिए इस शहर को लकी मानती हूं। इस धार्मिक शहर ने मेरी लाइफ चेंज कर दी है।
सवाल- आपके अपकमिंग प्रोजेक्ट क्या-क्या हैं ? 
जवाब- जल्द ही एक वेब सीरीज आएगी। सुमित सक्सेना इसके राइटर-डायरेक्टर हैं। ये बहुत ही शानदार सीरीज है, इसमें सामाजिक मुद्दे को उठाया गया है। फिर ‘मिर्जापुर-3’ आएगा। इसके बाद जून में ‘ये काली काली आंखें-2’ की शूटिंग शुरू हो जाएगी।